## Tartalom

- Kezdőlap
- Ajánlás
- A szerző
- Fejezetek:
- - 1. Zoé
  - 2. A büdös bogár
  - 3. A víz
  - 4. Apu bevásárol
  - 5. A varázsszőnyeg
  - 6. Zoé "pocakozik"
  - 7. Cinkosság
  - 8. A játék
  - 9. Bújócska
  - 10. Mire jó egy pingponglabda?
  - 11. A reggelek
  - 12. A virágok
  - 13. Zoé és a léptek
  - 14. A szörnyeteg
  - 15. Nagymosás
  - 16. Zoé "mozija"
  - 17. Apu fáradt
  - 18. Farsang
  - 19. Papírgalacsin
  - 20. Zoé felesel
  - 21. A Nagypapa
  - 22. A horgászás
  - 23. A dinoszaurusz
  - 24. A megoldás kulcsa
  - 25. Zoé válasza
  - 26. Másnap
- Impresszum

## A Nagypapa

> A Nagypapa végre meggyógyult, és hazaengedték a kórházból. Nagyi sütit sütött, és Tina is segített neki.

> Amikor este körbeülték az asztalt, hálát adtak, hogy Nagypapa újra köztük van. A süteményt olyan gyorsan elpusztították, mintha egy hete nem ettek volna.
> Zoé tartózkodó cica volt, de még ő is odadörgölőzött Nagypapa lábához.

> A cicával együtt immár öttagúvá vált a kis család.
> Már csak Tengeranyu hiányzott...

> Mindenki erre gondolhatott, mert innen is, onnan is sóhajok röppentek fel az ajkakról, de senki sem szólt.
> Nagyi állt föl elsőnek, és leszedte az asztalt. Tina segített neki.
> Csak Apu és Nagypapa maradt az asztalnál.

> Nagypapa elővette a pipáját és rágyújtott. A pipafüst szétáradt, és felhőbe burkolta a két felnőttet. A dohány illata mindent betöltött.
> Az öreg a gondolataiba mélyedt, nem beszélt.

> Nagyiék a konyhában mosogattak, a szobába csak az edények csörömpölése hallatszott be. Aztán váratlan dolog történt. Nagypapa elsírta magát. Könnyek nélkül zokogott, mint aki soha nem sírt még életében. A vállai rázkódtak, de a szeme száraz maradt.
> Apu hirtelen nem tudta, hogy mit tegyen. Ügyetlenül átölelte Nagypapa vállát és megszorította. A rázkódás lassan abbamaradt.

> Tengeranyu Nagypapa lánya volt. Az elvesztése hatalmas űrt hagyott maga után. Nagypapa szíve majd' megszakadt, ezért került többször is kórházba.

> Erről Tinának nem beszéltek. Ő csak annyit tudott, hogy Nagypapa ilyenkor vizsgálatokon van.

> Következő fejezet >